Il-Ministru għall-Edukazzjoni u x-Xogħol Owen Bonnici żar l-iskola sekondarja li tagħmel parti mill-Kulleġġ San Ġorġ Preca fil-Ħamrun, fejn qed isiru xogħlijiet li huma mistennija li jitlestew sal-bidu tas-sena skolastika li jmiss. Il-Ministru Bonnici tenna li, "f'din l-iskola li bosta jafuha bħala l-Liċeo, l-istudenti u l-edukaturi kien qed ikollhom inkonvenjent biex jimxu minn naħa għal oħra tal-iskola. Aħna bħala ministeru waslilna dan l-ilment u mill-ewwel rajna kif stajna nsibu rimedju. L-iskola hi magħmula minn żewġ binjiet prinċipali u biex in-nies imorru minn naħa għal oħra jridu bilfors jinżlu fis-sular ta' isfel. Flimkien mal-Fondazzjoni għall-Iskejjel t'Għada, rajna li jinbnew footpath u footbridge fit-tieni u fit-tielet sular rispettivament, bil-għan li tgħaqqad iż-żewġ binjiet minn kull sular. B'hekk, se nkunu qed innaqqsu ħafna ħela ta' ħin għall-istudenti u għall-edukaturi, filwaqt li jagħmel il-ħajja tagħhom ħafna aktar komda." Is-CEO tal-FTS Dr Neville Young spjega kif, "l-ewwel fażi kienet tinkludi żarmar tal-ħitan tal-faċċata, kif ukoll infurzar ta' konkrit fil-partijiet ta' fuq u isfel, li servew bħala saqaf u art rispettivament. It-tieni fażi tal-proġett tikkonsisti f'kostruzzjoni tal-mixja fl-ewwel sular. Min-naħa ta' implimentazzjoni, dan il-proġett involva numru ta' setturi differenti, fosthom xogħol ta' konkrit, xogħol fl-artijiet, xogħlijiet strutturali, xogħlijiet ta' sovrastruttura, xogħlijiet ta' ġebel, xogħlijiet tal-ilma, xogħlijiet elettriċi u xogħlijiet ta' pavimentar. Dan kollu sar biex mis-sena skolastika li jmiss il-ħajja tal-istudenti se tkun iżjed komda." Il-Kap tal-Iskola Ms Doriann Portanier Mifsud kienet ukoll preżenti.